b'\n_START_ARTICLE_\nSmrtni odmerek\n_START_PARAGRAPH_\nSmrtni odmerek je indikator smrtnosti dolo\xc4\x8dene snovi ali vrste sevanja. Ker se osebki organizmov razlikujejo med seboj po odpornosti, smrtni odmerek dejansko predstavlja odmerek snovi ali sevanja, pri katerem bo dolo\xc4\x8den odstotek testiranih osebkov umrl. Po navadi se odmerek dolo\xc4\x8da na kilogram telesne te\xc5\xbee posameznega testiranca._NEWLINE_Najbolj uporabljen indikator smrtnosti je srednji smrtni (smrtonosni) odmerek ali srednja letalna doza (kratica LD\xe2\x82\x85\xe2\x82\x80). To je odmerek, ki pri polovici poskusnih \xc5\xbeivali povzro\xc4\x8di smrt, oziroma ocenjeni odmerek, ki bi pri pribli\xc5\xbeno polovici prizadetih oseb povzro\xc4\x8dil smrt._NEWLINE_Gre za odmerek strupa, sevanja ali patogenov, ki je potreben, da ubije polovico testirane populacije v dolo\xc4\x8denem \xc4\x8dasovnem obdobju. Pogosto se navaja kot merilo akutne toksi\xc4\x8dnosti. Preizkus za dolo\xc4\x8danje srednjega smrtnega odmerka je izoblikoval J.W. Trevan leta 1927. \xc5\xa0e vedno ga uporabljajo za primerjave toksi\xc4\x8dnosti razli\xc4\x8dnih povzro\xc4\x8diteljev intoksikacije._NEWLINE_Vrednosti se obi\xc4\x8dajno podajajo kot masa snovi (npr. v miligramih) na kilogram telesne te\xc5\xbee. V primeru nekaterih \xc5\xbeiv\xc4\x8dnih strupov, npr.batrahotoksina, ki je eden najsmrtonosnej\xc5\xa1ih toksinov, se po navadi podajajo vrednosti v mikrogramih ali celo nanogramih na kilogram telesne te\xc5\xbee._NEWLINE_Srednja smrtna koncentracija ali LC\xe2\x82\x85\xe2\x82\x80 je koncentracija snovi, ki povzor\xc4\x8di smrt pri 50% osebkov, po 4 urah, \xc4\x8de gre za vdihavanje oz. po 24 urah, \xc4\x8de gre za zastrupitev sko\xc5\xbei ko\xc5\xbeo.'